Metatarsalgie verwys na pyn in die voorvoet en word ervaar as 'n skerp steekpyn of 'n brandpyn wat toeneem deur die dag. Die dra van hoër hakke vegerger ook die pyn. In baie gevalle is daar ook dik eelte onder die knoppe van die metatarsale teenwoordig wat die gevolg is van verhoogde drukking oor die metatarsale area. Die metatarsale is die 5 bene in die mens se voet.
Behandeling behels die verligting van druk oor die area deur middel van 'n insetsel in die skoen of deur 'n metatarsale balkie onder die skoen te sit. Onder geen omstandighede moet die eelt chirurgies verwyder word nie aangesien die oorsaak juis die bestaan van 'n dun kussing kan wees, wat deur chirurgie vererger sal word. Soms word eelte met soolvratte verwar; wanneer hierdie “eelte” dan verwyder word, is die nagevolge baie problematies en ernstig. Eelte kan van soolvratte onderskei word hoofsaaklik deur na die buitelyne te kyk: eelte se buitelyne is redelik ongedefinieër en is hard en geel in kleur; soolvratte daarenteen het gewoonlik 'n duidelike buitelyn met swart spikkels en die grootte kan varieër tussen 1 tot 20mm of selfs groter.